אנשי נאס"א החליטו להצטרף לגל סיכומי השנה, ובחרו לדרג את סרטי המדע הבדיוני הגרועים והמוצלחים של כל הזמנים. המדענים, שבחנו עד כמה ריאליסטיים האירועים המוצגים, הגיעו למסקנה שהסרט הגרוע של כל הזמנים הוא "2012". העלילה מתבססת על נבואה של אנשי שבט המאיה, לפיה העולם עתיד להיחרב ב-21 בדצמבר 2012. ראש צוות האסטרואידים של נאס"א טען שהבמאי "ניצל את פחדיהם של הציבור כדי ליצור את הסרט האבסורדי הזה". בעקבות הפרויקט, הגיעו לסוכנות החלל אינספור שאלות של צופים מפוחדים, שחששו שהעולם יגיעו לסופו בתאריך המדובר. כתוצאה מכך, נאלצו המדענים להקים אתר מיוחד שיפריך את המיתוס.
לעומת הבוז שהפגינו ל"2012", הציבו אנשי נאס"א במקום הראשון את "מה קרה בגטקה", בכיכובם של אית'ן הוק, אומה ת'ורמן וג'וד לאו. הסרט מתאר עתיד שבו השתלטה ההנדסה הגנטית על תכנון האוכלוסייה. המיפוי והאבחון הגנטי מאפשרים להתאים כל אדם לתפקודים חברתיים שונים. הגיבור הוא צעיר שנחשב נחות מבחינה גנטית, אך אינו מוכן להשלים עם המקום החברתי המיועד לו. הסרט עוקב אחר ניסיונותיו למצוא דרכים להערים על המערכת.
נטלי פורטמן נחשבת בימים אלה לאחד הכוכבות החמות בהוליווד, ומכל עבר צצים דיווחים על סיכוי הזכיה שלה באוסקר, כמו גם על אירוסיה הטריים והריונה. סרטה האחרון, ברבור שחור, זכה לפרסום נרחב עוד לפני יציאתו אל הקולנוע בעקבות הידיעה על סצינת הסקס הסוערת בין פורטמן ומילה קוניס. באזז דומה התעורר בעקבות הטריילר לקומדיה החדשה בכיכובה "Your Highness" בו הופיעה פורטמן בחוטיני שאיפשר הצצה לישבנה. כעת שב העירום של פורטמן לכותרות, בשילוב עם חלקי גופו החשופים של אשטון קוצ'ר, בטריילר הלא המצונזר לסרטם “No Strings Attached”. בניגוד לזה שקדם לו, טריילר ה'רד בנד' מציג הרבה סקס ודיאלוגים מינים לא מצונזרים. בעוד פורטמן מוצגת בעירום מרומז, קוצ'ר חושף את ישבנו על המסך. הסרט, בבימויו של איוון רייטמן ("מכסחי השדים") עוסק בחברים טובים שמנהלים מערכת יחסים מינית ולא מחייבת, עד שהרגשות מסבכים את המצב. הסרט ייצא לקולנוע בארצות הברית ב-21 בינואר.
קיאנו ריבס, שממעט להופיע בסרטים בשנתיים האחרונות, מככב במותחן הפשע החדש “Henry’s Crime”. הסרט, בו משתתפים גם ורה פרמיגה ("תלוי באוויר") וג'יימס קאן ("הסנדק"), הוקרן לראשונה בספטמבר האחרון, במסגרת פסטיבל טורונטו. יחד עם זאת, רק השבוע הוא זוכה לטריילר רשמי ראשון. ריבס מחזיק במקרה זה גם בכובע המפיק, וגם כאמור, כגיבור הראשי - בחור חסר מטרה או אמביציה בשם הנרי. חייו של הנרי משתנים כשהוא מואשם בשוד בנק שלא ביצע. למרות שהוא חף מפשע, מחליט הגיבור לוותר על טיהור שמו ולהיכנס למאסר. עם תום תקופת המאסר הוא יוצא לחופשי, ומתכונן לבצע את השוד שבעקבותיו ישב בכלא. הסרט ייצא בבריטניה ב-14 בינואר.
בשנת 2003 נבחר שחקן הקולנוע ארנולד שוורצנגר לתפקיד מושל קליפרוניה. הפופולריות של האוסטרי הכי חזק בהוליווד, סייעה לו לזכות גם בכהונה נוספת ב-2006. בחודש הקרוב צפוי שוורצנגר לסיים את תפקידו, והשבוע נחשף כי הוא מתכנן לנטוש את הקריירה הפוליטית, ולעשות קאמבק קולנועי. סרטו האחרון של שוורצנגר, לפני שנבחר למושל, היה "שליחות קטלנית 3", שהיה הצלחה גדולה בקופות. השנה שב אל הקולנוע בסרטו של סילבסטר סטאלון הבלתי נשכחים, וכעת הוא מודה כי ברצונו לשוב לשחק. שוורצנגר סיפר בראיון שהחזרה למשחק קלה עבורו, ומשולה לחזרה לנסיעה על אופניים. אמנם אין פרויקט ספציפי בו הוא מעוניין, אבל שוורצנגר הודיע כי יתרכז בקאמבק הקולנועי מיד לאחר יומו האחרון בתפקיד.
הבמאי המוערך קוונטין טרנטינו ידוע בחיבתו לסצינות רוויות אלימות, ולא פעם הכריז כי הוא רואה בהן את אחד האמצעים הקולנועים הטובים ביותר להעברת רגשות או מסרים. לכן, הופתעו השבוע מעריציו של הבמאי, כשגילו שבראש רשימת סרטי השנה שלו ניצב סרט האנימציה המצליח צעצוע של סיפור 3. למרות ההפתעה הראשונית, רבים רואים בו כאחד מסרטי האנימציה האפלים של העשור האחרון, וסצינות רבות בו הושוו לשלטון הנאצי ולגטאות בשואה. את הבחירה של במאי "ספרות זולה "ו"קיל ביל" בסרט האנימציה פלונטר במקום החמישי, התקשו המעריצים להסביר. בין שאר הסרטים ברשימה של טרנטינו ניצב הרשת החברתית במקום השני, אני אהבה במקום הרביעי, ואומץ אמיתי של האחים כהן במקום השישי. במקום השמיני ניצב "גרינברג", ובמקום העשירי ”Enter the Void”.
במקביל, התפרסמו השבוע דיווחים על הפקת גרסת פורנו של סרט הקאלט של טרנטינו "כלבי אשמורת". אולפני "Exquisite Films" הכריזו כי הם מפתחים סרט פורנו בהשראת הסרט, שאורכו שלוש שעות. האולפנים סיפרו שמדובר בגרסה שתהווה, בין השאר, פארודיה על עלילת הסרט המקורי. במאי הסרט העיד כי הוא עצמו מעריץ גדול של טרטינו, ושהוא נרגש ליצור את המחווה הזו עבורו.
איך הם יראו בלי בגדים? שחקני "כלבי אשמורת"